Beszámoló a Nagy J. Béla Kárpát-medencei helyesírási versenyről

[bookmark: _GoBack]Fixl Szilvia és Ludvig Mátyás vagyunk, az Eötvös Loránd Tudományegyetem Savaria Egyetemi Központ negyedéves osztatlan tanárszakos hallgatói. Mindketten a tanári pályán képzeljük el karrierünket: Szilvia mint angol—magyar általános iskolai, Mátyás pedig mint angol—történelem szakos középiskolai tanár. Ahhoz, hogy pedagógus munkánk során elnyerjük diákjaink tiszteletét és megbecsülését, elengedhetetlennek tartjuk szakmai fejlődésünket és folyamatos aktív bekapcsolódásunkat a kulturális, irodalmi, nyelvészeti, történelmi, valamint pedagógiai konferenciákba. 
Dr. Hajba Renáta tanárnő, az ELTE SEK adjunktusa hívta fel figyelmünket a Nagy J. Béla helyesírási versenyre; a későbbiekben pedig az ő támogatásával, segítségével készültünk fel. Mátyás sajnos magán a versenyen nem indulhatott, mivel minden egyetemről csak egy fő képviselhette magát. A konferencia előadásainak és mindenféle vitatémának azonban lelkes hallgatója volt, aki Szilviához hasonlóan, fontosnak érzi, hogy ápolja saját nyelvét, tisztában legyen helyesírásával, a nyelvi változásokból eredő módosulásokkal, különféle nyelvi problémákkal.       
Az egri Eszterházy Károly Egyetem Magyar Nyelvészeti Tanszéke 2017. november 17—18-án rendezte meg a felsőoktatási intézmények Kárpát-medencei helyesírási versenyét. A kétnapos verseny 17-én, pénteken korunk helyesírási kérdéseit, problémáit, A magyar helyesírás szabályai 12. kiadásában megjelent változásokat érintő konferenciával indult.
A résztvevőknek a szervezők szállást és étkezést biztosítottak. Az éjszakát a Wigner Jenő Kollégiumban töltöttük, melyben 24 órás portaszolgálat működött, ezáltal biztosítva a lehetőséget a későn érkezők számára is. A szobák apartman jellegűek (2 vagy 3 ágyasak) voltak, és mindegyikhez külön fürdőszoba tartozott, mely még inkább csökkentette a kollégium érzetet.
Maga a verseny 18-án, szombaton került megrendezésre az egyetem épületében. Egy általános tájékoztatót követően, 9 órakor Dr. Zimányi Árpád (a verseny szakmai felelőse) köszöntötte a versenyzőket és kísérőiket, majd bemutatta a bírákat, akik valamennyien Kárpát-medence kiemelkedő nyelvészei közé tartoznak, a Magyar Tudományos Akadémián vagy valamilyen nívós egyetemen dolgoznak, oktatnak határon innen és túl. 
A megmérettetés három nagyobb részből állt: egy tollbamondásból, valamint A és B feladatlapokból. A feladatok elkészítését megelőzően a versenyzők egy rövid nyomtatványt töltöttek ki, melyen az adataikat kellett feltüntetniük, illetve mindenkinek meg kellett adni egy szót vagy szószerkezetet, ami az ő saját jeligéje lett a későbbiek folyamán. Ezáltal teljesen objektívvá tették a verseny értékelését, és csak az eredményhirdetéskor kerültek nyilvánosságra a jeligék alatt szereplő egyének nevei. 
A verseny előtti időszakban folyamatosan előző évek versenyfeladatait töltöttük ki –a versenytársakhoz hasonlóan-, illetve a helyesírási szótár új pontjait tanulmányoztuk, külön hangsúlyt fektetve a változásokra, a földrajzi nevek írására, valamint az egybeírás~különírás problémájára. Helyesen tettük e részletes áttekintést, mivel a tollbamondás bővelkedett a különböző földrajzi nevekben; témája a globális felmelegedést, hatásait, az eddigi intézkedéseket, illetve a jövőre tett javaslatokat tartalmazta. Hossza négy bekezdést ölelt fel; a nyelvezet, a központozás (a szöveg dúskált közbeékelésekben és a mondatok is változatos modalitásúak voltak) és a külön- vagy egybeírandóság fejtörést okozott a résztvevőknek.
Rövid szünetet követően osztották ki az A feladatsort, mely azt mérte, a versenyzők mennyire tudják eldönteni a listákban szereplő szavak közül, hogy  j-vel vagy ly-nal, rövid vagy hosszú magánhangzóval vagy mássalhangzóval írandók. Implicit módon megjelentek az új helyesírású szavak, kifejezések, és természetesen „egybe, külön kötőjellel” jellegű elemek is voltak. Egy öt perces szünet után a B feladatsor megoldása következett, mely az előzőnél bonyolultabbnak bizonyult: töményen szerepeltek a tulajdonnevekhez (a földrajzi nevek voltak túlsúlyban, de személy-és intézménynevek is akadtak szép számban, illetve mindezek toldalékos formái is előfordultak különféle feladatokban), kiskötőjel-, nagykötőjel-használathoz kapcsolódó feladatok, de emellett nehezebbnél nehezebb szavakat is el kellett választani.
A verseny nyugodt légkörben, 18 fő és egy felügyelő tanár jelenlétében történt. A körülbelül két órás megmérettetést követően a jelenlévőknek (versenyzőknek és kísérőiknek egyaránt) lehetősége nyílt Zimányi Árpád tanár úr vezetésével a Líceum épületének bejárására. Megtekinthettük többek között a kápolnát, a dísztermet (mindkét helyiségben rövid bemutatást kaphattunk a freskókról és a renoválások lebonyolításáról), egyéb állandó és időszakos kiállításokat, a csillagvizsgálót, valamint a szemerkélő eső és szél ellenére csodás panoráma tárult elénk az épület teraszáról. A Líceum „felfedezését” követően sor került a közös ebédre, majd visszatérve a Líceumba, az eredményhirdetés következett. A résztvevőket emléklappal, illetve különböző, a nyelvtan tanításával és sokféle helyesírási kérdéssel kapcsolatos tanulmánykötettel jutalmazták. Kiemelték a problémás területeket, valamint egy-két jellegzetesség korrekt írására is kitértek az egyes részekből, szakmai magyarázatokkal alátámasztva.
Határozottan jó és hasznos tapasztalatokkal tértünk haza: olyan nyelvi kérdésekre kaphattunk választ, melyeket későbbi munkák során határozottan kamatoztathatunk, a fiatalabb generációnak továbbadhatunk. Szilvia a középmezőnyben végzett, és okult abból, hogy nem szabad elbizonytalanodnia és korrigálnia. Szakdolgozatát mindenképpen helyesírással kapcsolatban szeretné írni, így ez a hétvégi szakmai konferencia és az emlékbe kapott szakirodalmak nagyban segítik majd sikeres munkáját. Mátyás hasonlóan pozitívan vélekedett a hétvégéről: kiemelte a nyelvészek közvetlenségét, a vitatémákat, felmerülő kérdéseket érdekfeszítőnek tartotta.
 Köszönjük az Egri Campusnak a profi szervezést, Hajba Renáta tanárnőnek a felkészítést, és külön köszönet az ELTE Tehetséggondozási Tanácsának, hogy finanszírozza útiköltségünket.


Fixl Szilvia Mária és Ludvig Mátyás József


Szombathely, 2017.12.01.

